Христо Смирненски
Добре дошли от курорт!

chitanka.info

Добре дошли от курорт![0]

Добре дошли! Добре дошли сте,

Бохор, Арон и Шоломон,

бай Гига, Климе, Симеон

и прочее душици чисти!

Ех, хладно става в Чамкория,

при Костенския водопад,

елате си сега назад —

с възторг очакваме ви ние.

Вълкът наесен още слиза

в селото или към града,

зъби точете, господа,

за сетнята ни жалка риза!

Гешефт ще падне тази зима —

гладът, студът са пак пред нас;

по сто лева да капят в час —

за Монте Карло[1] даже има!

Добре дошли! Добре дошли сте,

Леон, Арон и Шоломон,

бай Гига, Унче, Симеон

и проче чисти аферисти!

[0] Публикация: Българан. Седмично хумористично списание. София, г. VI, бр. 35 от [27 август] 1921 г., с подпис: Господина от мансардата. ↑

[1] Монте Карло — курортен град в Монако, на брега на Средиземно море. Известен с хазартните си домове, особено с казиното, край което е възникнал в XIX в. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.